《喜迁莺·一阳初起》
宋代·佚名

一阳初起。渐庾岭梅雪，才苞香蕊。品格清高，姿容闲雅，别受化工深意。放开独占严景，不使混同凡卉。微雨霁。似玉容寂寞，无言有泪。难比。凝素态，不共艳阳，桃杏争妍丽。疑是佳人，巧拈香酥，枝上玉纤轻缀。前村可惜无赏，好近天庭阶砌。成实後，有调和鼎鼐，一般滋味。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。